b'\n_START_ARTICLE_\nTallinna Tehnika\xc3\xbclikooli arhitektuuri ja urbanistika akadeemia\n_START_PARAGRAPH_\nTallinna Tehnika\xc3\xbclikooli arhitektuuri ja urbanistika akadeemia on Tallinna Tehnika\xc3\xbclikooli inseneriteaduskonna ehituse ja arhitektuuri instituudi akadeemiline struktuuri\xc3\xbcksus. Asub Tallinnas aadressil T\xc3\xb5nism\xc3\xa4gi 14.   _NEWLINE_Akadeemia, toonase nimega arhitektuuri ja -urbanistikainstituut, moodustati 2013. aasta aprillis TT\xc3\x9c ehitusteaduskonna akadeemilise all\xc3\xbcksusena. Instituudi tegevusvaldkondadeks said arhitektuur, visuaalkunst, insenerigraafika ning kunsti- ja arhitektuuriajalugu._NEWLINE_P\xc3\xa4rast ehitusteaduskonna reorganiseerimist inseneriteaduskonnaks ja selle koosseisus ehituse ja arhitektuuri instituudi loomist  1. jaanuaril 2017 kuulub akadeemia Tallinna Tehnika\xc3\xbclikooli ehituse ja arhitektuuri instituudi koosseisu.\n_START_SECTION_\nAjalugu\n_START_PARAGRAPH_\n2011. aasta novembris teatas Tallinna Tehnika\xc3\xbclikooli n\xc3\xb5ukogu oma otsusest luua arhitektuuriprofessori ning urbanistikaprofessori ametikohad. Selle ajendiks oli kavatsus avada arhitektuuri magistri\xc3\xb5pe, teha erialast uurimist\xc3\xb6\xc3\xb6d ning viia l\xc3\xa4bi t\xc3\xa4iendkoolitust. Professuuride loomisega taasalustati Tehnika\xc3\xbclikoolis arhitektuuri\xc3\xb5pe. Tallinna Tehnika\xc3\xbclikooli rektor Andres Keevallik teatas ka, et tehnika\xc3\xbclikoolil on plaanis luua esmalt arhitektuuri ja urbanistika instituut, tulevikus aga ka arhitektuuri ja urbanistika akadeemia.\n_START_SECTION_\n\xc3\x95ppej\xc3\xb5ud\n_START_PARAGRAPH_\nAkadeemia juht on Kimmo Sakari Lylykangas (Helsingis asuva omanimelise arhitektib\xc3\xbcroo osanik). Akadeemias t\xc3\xb6\xc3\xb6tavad lektoritena mitmed arhitektuurimaastikul tuntud arhitektid nagu Jaan Kuusemets, \xc3\x9cllar Ambos, Ioannis Lykouras, Irina Raud ja Emil Urbel. _NEWLINE_Dotsentidena visuaalkunsti \xc3\xb5ppej\xc3\xb5ud Raoul Kurvits ja insenerigraafika \xc3\xb5ppej\xc3\xb5ud Sergei Letunovit\xc5\xa1. Visuaalkunsti vanemlektorina t\xc3\xb6\xc3\xb6tab akadeemias Anu Juurak ja arhitektuuriajaloo vanemlektorina Epi Tohvri.'